**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Μαρτίου 2017, ημέρα Πέμπτη και ώρα 10.40΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου».

Στη συνεδρίαση παρέστησαν, ο κ. Γεώργιος Κατρούγκαλος, Αναπληρωτής Υπουργός Εξωτερικών, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βαγιωνάκη Βάλια, Δέδες Γιάννης, Αντωνίου Χρήστος, Εμμανουηλίδης Δημήτριος, Μπαλλής Συμεών, Μπαλτάς Αριστείδης, Ριζούλης Ανδρέας, Πάντζας Γιώργος, Ρίζος Δημήτρης, Τελιγιορίδου Ολυμπία, Τριανταφύλλου Μαρία, Αναστασιάδης Σάββας, Κουκοδήμος Κωνσταντίνος, Τασούλας Κωνσταντίνος, Κωνσταντινόπουλος Οδυσσέας, Κούζηλος Νικόλαος, Παππάς Χρήστος, Σαρίδης Ιωάννης και Μάρκου Αικατερίνη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την «Κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου».

Η πρότασή μου είναι για οκτάλεπτη εισήγηση των Εισηγητών και Ειδικών Αγορητών. Τον λόγο έχει ο κ. Συμεών Μπαλλής.

ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο αφορά στην κύρωση της Συμφωνίας για την εταιρική σχέση και συνεργασία μεταξύ της Ευρωπαϊκής Ένωσης και των κρατών-μελών της, με την Μογγολία. Μια χώρα με ιδιαίτερη γεωστρατηγική, αλλά και οικονομική σημασία, τόσο για την Ευρωπαϊκή Ένωση, συνολικά όσο και για την Ελλάδα, ειδικότερα.

Η Συμφωνία αυτή άρχισε να επεξεργάζεται και να διαμορφώνεται ως κείμενο, ήδη, από το 2009, όταν το Συμβούλιο εξουσιοδότησε την Κομισιόν να διαπραγματευτεί το πλαίσιο της Συμφωνίας. Οι διαπραγματεύσεις συνεχίστηκαν όλο το 2010 και τελικά, στις 30 Απριλίου του 2013, μετά την μονογραφή τον Δεκέμβριο του 2010, υπογράφηκε το τελικό κείμενο, που συζητάμε σήμερα. Η Συμφωνία αυτή θα αντικαταστήσει το παλαιότερο νομικό πλαίσιο της Συμφωνίας του 1993 για το εμπόριο και την οικονομική συνεργασία, που είχε υπογραφεί μεταξύ της, τότε, ΕΟΚ και της Μογγολίας.

Η Ελλάδα διατηρεί διπλωματικές σχέσεις με τη Μογγολία από το 1967 και σήμερα οι πολιτικές σχέσεις των δύο χωρών βρίσκονται σε καλό επίπεδο, ενώ υπάρχει και συνεργασία στο πλαίσιο του διαπεριφερειακού διαλόγου Ασίας-Ευρώπης. Η Κύρωση της Συμφωνίας αποτελεί ακόμα ένα βήμα προς την κατεύθυνση της ενισχυμένης πολιτικής και οικονομικής εμπλοκής της Ευρωπαϊκής Ένωσης στην Νοτιοανατολική Ασία. Καλύπτει τις πάγιες πολιτικές ρήτρες της Ευρωπαϊκής Ένωσης για τα ανθρώπινα δικαιώματα, τα όπλα μαζικής καταστροφής, το Διεθνές Ποινικό Δικαστήριο, τα φορητά όπλα και τον ελαφρύ οπλισμό, την καταπολέμηση της τρομοκρατίας και προωθεί τη διήμερη περιφερειακή συνεργασία. Αποτελεί και μια Συμφωνία δέσμευσης της Ευρώπης στο πλευρό της Μογγολίας στον τομέα της ανάπτυξης, του εμπορίου, των επενδύσεων, της δικαιοσύνης και της ασφάλειας. Περιλαμβάνει και άλλους τομείς, όπως η μετανάστευση, η βιομηχανική πολιτική, το οργανωμένο έγκλημα, οι φυσικοί πόροι, ο εκσυγχρονισμός του κράτους, η Δημόσια Διοίκηση κ.λπ..

Με αυτή την Συμφωνία δημιουργούνται προϋποθέσεις και για την περαιτέρω ανάπτυξη των διμερών μας σχέσεων, καθώς σήμερα, οι εμπορικές σχέσεις της Ελλάδας με την Μογγολία κινούνται σε πολύ χαμηλά επίπεδα. Οι ελληνικές εξαγωγές τα τελευταία χρόνια βρίσκονται κάτω από το επίπεδο των 300.000 ευρώ ετησίως, ενώ οι εισαγωγές είναι σε πολύ χαμηλά επίπεδα και αφορούν σε ένα και μόνο ορυκτό της περιοχής.

Πέραν του οικονομικού ενδιαφέροντος, πρέπει να σημειωθεί και η γεωστρατηγική σημασία της Μογγολίας, ιδιαίτερα στις σημερινές συνθήκες των παγκόσμιων εξελίξεων, αλλά και των ανακατατάξεων που σημειώνονται ή επιχειρούνται στην περιοχή της Νοτιοανατολικής Ασίας, καθώς η Μογγολία αποτελεί ένα περίκλειστο κράτος μεταξύ της Ρωσίας και της Κίνας. Η ιδιομορφία αυτή καθόρισε σε μεγάλο βαθμό στο παρελθόν και την πορεία της χώρας, καθώς ο σημαντικός ορυκτός πλούτος της – που αποτελεί μέχρι σήμερα, σχεδόν, τον αποκλειστικό πόρο ανάπτυξής της – καθόρισε σε μεγάλο βαθμό και τις εσωτερικές πολιτικές ή και οικονομικές εξελίξεις.

Σήμερα, η Μογγολία έχει υιοθετήσει την εξωτερική πολιτική της αναζήτησης ενός τρίτου γείτονα – όπως αποκαλείται – ώστε να διευρύνει τις επιλογές της, πέραν της Ρωσίας και της Κίνας και να αποκτήσει νέα ερείσματα στο διεθνή χώρο, ενισχύοντας τις σχέσεις που έχει, πολιτικές και οικονομικές, με άλλες χώρες. Τελευταία, μάλιστα, και με την Ευρωπαϊκή Ένωση. Παράλληλα, υλοποιεί και ένα φιλόδοξο πρόγραμμα μεταρρυθμίσεων, με στόχο τη διαφάνεια και την αποτελεσματικότητα της Δημόσιας Διοίκησης, την εμπέδωση των δημοκρατικών θεσμών και τη λειτουργία ενός μοντέλου βιώσιμης ανάπτυξης.

Η παρούσα Συμφωνία – Πλαίσιο, που συζητάμε, αποτελεί μία μεικτή συμφωνία. Ανήκει, δηλαδή, σε εκείνες που συνομολογούνται από κοινού από την Ευρωπαϊκή Ένωση και τα κράτη μέλη της, με τρίτα κράτη. Αποτελείται από 65 άρθρα, τα οποία εντάσσονται σε 9 κεφάλαια και συγκεκριμένα τα κεφάλαια είναι για τη φύση και για το πεδίο εφαρμογής της Συμφωνίας, για τον πολιτικό διάλογο και τη συνεργασία, για την συνεργασία στην αειφόρο ανάπτυξη, για τους τομείς του εμπορίου και των επενδύσεων, για τους τομείς της δικαιοσύνης, της ελευθερίας και της ασφάλειας και για την συνεργασία σε άλλους τομείς, όπως είναι η εκπαίδευση, η βιομηχανία και ο χρηματοπιστωτικός τομέας. Αναφέρονται τα μέσα υλοποίησης της Συμφωνίας, το θεσμικό πλαίσιο και τέλος, υπάρχουν τελικές διατάξεις, που περιλαμβάνουν και ρυθμίσεις για τη δυνατότητα μελλοντικής επέκτασης αυτής της Συμφωνίας.

Δεδομένου του ευρύτερου ενδιαφέροντος που παρουσιάζει η Μογγολία, η κύρωση της παρούσας Συμφωνίας θα επιφέρει σημαντικά οφέλη και για τη χώρα μας. Θα υπάρξει ώθηση στις σχέσεις, συνολικά, της Ευρωπαϊκής Ένωσης με την Μογγολία και θα δημιουργηθεί ο χώρος για διάφορες επιμέρους τομεακές συμφωνίες, που μπορούν να αποδειχθούν επωφελείς και για την Ελλάδα.

Παράλληλα δε, τα ελληνικά συμφέρονται προωθούνται με την αναφορά δράσεων στους τομείς του τουρισμού, του εμπορίου, των γραφικών ενδείξεων σε προϊόντα, των πολιτιστικών ανταλλαγών και της ενέργειας. Κατόπιν όλων αυτών, κύριε Πρόεδρε, κύριε Υπουργέ, κύριοι συνάδελφοι, εισηγούμαι την υπερψήφιση της κύρωσης της παρούσας Συμφωνίας - Πλαίσιο της Ευρωπαϊκής Ένωσης με τη Μογγολία. Σας ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Μπαλλή. Τον λόγο έχει ο κ. Κουκοδήμος.

ΚΩΝΣΤΑΝΤΙΝΟΣ ΚΟΥΚΟΔΗΜΟΣ (Εισηγητής της Νέας Δημοκρατίας): Κύριε Πρόεδρε, κυρίες και κύριοι συνάδελφοι – αν και με έχει καλύψει πλήρως ο εκλεκτός συνάδελφος – συζητάμε σήμερα την κύρωση της Συμφωνίας Πλαισίου για την εταιρική σχέση και τη συνεργασία της Μογγολίας με τα κράτη μέλη της Ευρωπαϊκής Ένωσης. Μία Συμφωνία - Πλαίσιο που διέπεται από τη φιλοσοφία και τις αρχές της ανάπτυξης και ενίσχυσης πολιτικών και οικονομικών σχέσεων με κράτη, που παρουσιάζουν αναπτυσσόμενη οικονομία. Είναι ιδιαίτερα ενδιαφέροντα τα στοιχεία που αφορούν στην καταπολέμηση της φτώχιας και την πρόοδο που παρουσιάζει η χώρα αυτή. Ενώ εξίσου ενδιαφέρον παρουσιάζουν τα στοιχεία για την ουσιαστική πρόοδο που έχει κάνει σε ό,τι αφορά στους αναπτυξιακούς της στόχους, αν και όπως επισημαίνεται και στην Αιτιολογική Έκθεση του παρόντος νομοσχεδίου, εξακολουθούν να παρατηρούνται ελλείψεις και περιφερειακές ανισότητες εντός της χώρας αυτής.

Σε ό,τι αφορά τώρα στη Συμφωνία – Πλαίσιο, που στοχεύει περαιτέρω στην ανάπτυξη οικονομικών και εμπορικών σχέσεων Ευρωπαϊκής Ένωσης και Μογγολίας στον τομέα της προώθησης επενδύσεων και εμπορίου πρώτων υλών, θεωρούμε ότι είναι στη σωστή κατεύθυνση με δεδομένους τους στόχους, που έχει θέσει η Ευρωπαϊκή Ένωση, οι οποίοι είναι, πρώτον, η διερεύνηση του πεδίου των σχέσεων και της συνεργασίας με τη Μογγολία και η ενίσχυση του πολιτικού διαλόγου με τη χώρα αυτή, η οποία δεδομένης της ενεργούς εξωτερικής πολιτικής της μπορεί να εξελιχθεί σε πολύτιμο εταίρο σε διάφορα διεθνή ζητήματα, όπως η μη διασπορά όπλων μαζικής καταστροφής και περιφερειακά ζητήματα, όπως είναι η Βόρειος Κορέα, η Κεντρική Ασία και το Αφγανιστάν. Δεύτερον, η ενίσχυση των δημοκρατικών θεσμών του κράτους δικαίου, της προστασίας των ανθρωπίνων δικαιωμάτων και της βιώσιμης ανάπτυξης της χώρας δεδομένης και της ιδιαίτερης γεωστρατηγικής της θέσης και σημασίας. Τρίτον, η αύξηση της εμπορικής και οικονομικής συνεργασίας και της εκμετάλλευσης επιχειρηματικών ευκαιριών στη χώρα.

Κυρίες και κύριοι συνάδελφοι, υπάρχει σαφής Αιτιολογική Έκθεση, που συνοδεύει το νομοσχέδιο και θα ήταν περιττό να δαπανήσω και άλλο χρόνο από τη στιγμή, μάλιστα, που πρόκειται για μια μεικτή Συμφωνία - Πλαίσιο, ανήκει, δηλαδή, στις συμφωνίες εκείνες που συνομολογούνται από κοινού από την Ευρωπαϊκή Ένωση και τα κράτη μέλη της, με τρίτα κράτη ή διεθνείς Οργανισμούς. Επιπλέον, υπάρχει σαφώς η δυνατότητα να απολαύσει και η χώρα μας οφέλη από την κύρωση αυτής της Συμφωνίας, με τομεακές συμφωνίες επιχειρήσεων που δραστηριοποιούνται στους τομείς της μεταποίησης, τροφίμων και κατασκευαστικών έργων, του εμπορίου γενικότερα, του τουρισμού και φυσικά, στον τομέα της ενέργειας και των πολιτιστικών ανταλλαγών. Με αυτά ως δεδομένα, υπερψηφίζουμε την κύρωση της Συμφωνίας - Πλαίσιο για εταιρική σχέση μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κουκοδήμο. Τον λόγο έχει ο κ. Οδυσσέας Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ, κύριε Πρόεδρε. Με το παρόν νομοσχέδιο προτείνεται η κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός και της Μογγολίας, αφετέρου, όπως αυτή υπεγράφη στις 30 Απριλίου του 2013 επιστεγάζοντας την πολυετή αναπτυξιακή στρατηγική της Ευρωπαϊκής Επιτροπής στη χώρα, σε επίπεδο πολιτικό και οικονομικό. Η Μογγολία ως περίκλειστο κράτος, μεταξύ Κίνας και Ρωσίας, με αξιόλογη πορεία εκδημοκρατισμού και γρήγορους ρυθμούς ανάπτυξης, παρουσιάζει έντονη εξωστρέφεια πολιτικά και οικονομικά. Η Ευρωπαϊκή Ένωση είναι ο τρίτος εμπορικός εταίρος της, με τον οποίο επιδιώκει να ενισχύσει τη σχέση της. Για την Ευρωπαϊκή Επιτροπή, η Μογγολία είναι ένας χρήσιμος εταίρος, για λόγους γεωστρατηγικούς, στην καρδιά της Κεντρικής Ασίας και ανάμεσα σε Κίνα και Ρωσία, με εγγύτητα σε ευαίσθητες περιοχές, όπως η Βόρεια Κορέα, αλλά και εμπορικούς και οικονομικούς, δεδομένου του ορυκτού της πλούτου σε χρυσό, άνθρακα και χαλκό.

Το άνοιγμα της οικονομίας της σε διεθνείς επενδυτές, αλλά και των εσωτερικών κοινωνικών και πολιτικών αλλαγών με την αύξηση του ΑΕΠ της χώρας και του κατά κεφαλήν εισοδήματος, την ανάπτυξη της εκπαίδευσης και άλλων τομέων.

Στο πλαίσιο της στρατηγικής της Ευρωπαϊκής Επιτροπής για την ανάπτυξη εταιρικών σχέσεων προς Ανατολάς, η Μογγολία είναι ένας σημαντικός σταθμός. Η παρούσα Συμφωνία, την οποία η Βουλή των Ελλήνων καλείται να κυρώσει, καλύπτει πάρα πολλούς τομείς συνεργασίας. Η Δημοκρατική Συμπαράταξη ψηφίζει υπέρ της κύρωσης της Συμφωνίας, παράλληλα όμως, καλεί την Κυβέρνηση και τους αρμοδίους υπηρεσιακούς παράγοντες του Υπουργείου Εξωτερικών να διερευνήσουν σε ποιους από τους τομείς, που αναφέρονται στην Συμφωνία, μπορεί να συμμετάσχει ενεργά η χώρα μας, αναπτύσσοντας εξωστρεφή πολιτική, π.χ. στους τομείς του εμπορίου, του τουρισμού, της κοινωνίας της πληροφορίας, της επιστήμης, της εκπαίδευσης, του πολιτισμού, της υγείας, της αγροτικής δραστηριότητας και της παραγωγής. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κωνσταντινόπουλο. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ πολύ, κύριε Πρόεδρε. Η παρούσα κύρωση είναι μια τυπική κύρωση για εταιρική σχέση και συνεργασία μεταξύ Ευρωπαϊκής Ένωσης και διαφόρων χωρών. Εν προκειμένω, έχουμε μια συμφωνία συνεργασίας με την Μογγολία, μια Συμφωνία, η οποία υπεγράφη 30 Απριλίου 2013 και ένα πολύ απλό ερώτημα προς το Υπουργείο είναι, γιατί τώρα. Γιατί καθυστερούν όλες οι κυρώσεις, πάντα;

Η συγκεκριμένη Συμφωνία - Πλαίσιο συνεργασίας της Ευρωπαϊκής Ένωσης με διάφορες χώρες, καλύπτουν διάφορους τομείς, όπως η ανάπτυξη του εμπορίου, θέματα ασφάλειας, οικονομίας, ζητήματα προστασίας του περιβάλλοντος, θέματα μετανάστευσης, τουρισμού, υγείας. Ο προβληματισμός, που υπάρχει, είναι σε τι θα ωφελήσει τη χώρα μας μια συνεργασία με την Μογγολία, με ένα νομαδικό λαό 3.000.000;

Εδώ, τώρα, παίζεται το πολιτικό παιχνίδι της Ευρωπαϊκής Ένωσης, όπου η Ευρωπαϊκή Ένωση προσπαθεί να αποτραβήξει διάφορα κράτη, που συνεργάζονταν με τη Ρωσία και με την Ευρωασιατική Ένωση σε διάφορους τομείς. Έχει σημασία στην Αιτιολογική Έκθεση, που αναφέρει, ότι η οικονομία της Μογγολίας σημείωσε εντυπωσιακούς ρυθμούς ανάπτυξης, λόγω εκμετάλλευσης των τεράστιων μεταλλευτικών πόρων του υπεδάφους της. Δηλαδή, στην ουσία – το βλέπουμε και στα άρθρα 17,18,19, δηλαδή, τελωνειακή συνεργασία, διευκόλυνση του εμπορίου, επενδύσεις – η Ευρωπαϊκή Ένωση αυτό που ζητάει είναι να εκμεταλλευτεί τους φυσικούς πόρους της Μογγολίας.

Εδώ ξεκινά και ένα άλλο παιχνίδι, που παίζεται – γεωπολιτικό πάντα – το θέμα των αγωγών και το θέμα του εμπορίου Κίνα, Ρωσία και γενικά, στην Ασία με φυσικό αέριο και πετρελαιοειδή. Στην ουσία, η Ευρωπαϊκή Ένωση έχει αποτύχει. Έφερε φτώχεια, ανεργία, ισλαμοποίηση και δημογραφικά προβλήματα. Ο Λαϊκός Σύνδεσμος - Χρυσή Αυγή παραμένει πιστός στη θέση του, μιλάμε για την Ευρώπη των εθνών. Αυτή θέλουμε, μια Ευρώπη των εθνών και όχι μια Ευρώπη των Βρυξελλών. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Κούζηλε, τι ψηφίζετε;

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Καταψηφίζουμε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Μανωλάκου, Ειδική Αγορήτρια του Κ.Κ.Ε..

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Ευχαριστώ, κύριε Πρόεδρε. Η Συμφωνία – Πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, με την Μογγολία, ανοίγει ένα μεγάλο πεδίο θεμάτων, σε οικονομικό και πολιτικό επίπεδο. Όπως και παρόμοιες συμφωνίες εταιρικής σχέσης της Ευρωπαϊκής Ένωσης με διάφορες χώρες, αλλά και η συγκεκριμένη Συμφωνία, σε καμία περίπτωση, δεν εξυπηρετεί τα συμφέροντα του λαού της Μογγολίας, αλλά τους μεγάλους μονοπωλιακούς ομίλους της Ευρωπαϊκής Ένωσης και την αστική τάξη της Μογγολίας. Πρόκειται για λεόντειες, ετεροβαρής για τους λαούς, συμφωνίες, που έχουν ως βασικό στόχο να περιορίσουν διοικητικά, οικονομικά και άλλα εμπόδια στην διείσδυση των μονοπωλιακών ομίλων της Ευρωπαϊκής Ένωσης στις χώρες αυτές, καταργώντας κάθε προστατευτικό και ρυθμιστικό μέτρο.

Στο οικονομικό επίπεδο, αυτό που έχει σημασία για τα μονοπώλια της Ευρωπαϊκής Ένωσης είναι η διευκόλυνση των επενδύσεων και αναφέρεται καθαρά στο άρθρο 19, με την άρση εμποδίων και περιορισμών και την καλλιέργεια φιλικού περιβάλλοντος για τις επενδύσεις των μονοπωλιακών ομίλων. Τις ίδιες επιδιώξεις εξυπηρετεί και το άρθρο 20, για την πολιτική ανταγωνισμού, για την απρόσκοπτη επέλαση των ομίλων στη χώρα αυτή.

Ενδιαφέρον για το Κεφάλαιο της Ευρωπαϊκής Ένωσης έχει και το ζήτημα της εκμετάλλευσης των πρώτων υλών της Μογγολίας, που διευκολύνεται και από το άνοιγμα των δημοσίων συμβάσεων της Μογγολίας σε επιχειρηματικούς ομίλους της Ευρωπαϊκής Ένωσης. Η βιώσιμη ανάπτυξη για την δήθεν ορθή διαχείριση των φυσικών πόρων, τη συνεργασία σχετική για την περιβαλλοντική διάσταση της βιώσιμης ανάπτυξης, επιμένοντας ιδίως, στις κλιματικές αλλαγές, στην ενέργεια, στο νερό και τα λοιπά, αντικατοπτρίζει τους στόχους διείσδυσης του ευρωπαϊκού Κεφαλαίου στους τομείς αυτούς και στην ανάπτυξη νέων κερδοφόρων δράσεων στο επίπεδο της λεγόμενης «πράσινης οικονομίας».

Ουσιαστικά, το οικονομικό κομμάτι της Συμφωνίας βάζει στο πλαίσιο μιας συμφωνίας ελευθέρων συναλλαγών, που επιτρέπει στις επιχειρήσεις της Ευρωπαϊκής Ένωσης την ελεύθερη κυκλοφορία εμπορευμάτων ή κεφαλαίων, δηλαδή, το πλήρες άνοιγμα της αγοράς της Μογγολίας στους μονοπωλιακούς ομίλους της Ευρωπαϊκής Ένωσης. Ανεξάρτητα από το μέγεθος της οικονομίας της Μογγολίας και των εμπορικών συναλλαγών με την Ευρωπαϊκή Ένωση, η Μογγολία παρουσιάζει ενδιαφέρον για την Ευρωπαϊκή Ένωση από γεωπολιτική άποψη, δηλαδή, την γεωστρατηγική σημασία της θέσης της.

Η Μογγολία συνορεύει με την Ρωσία και την Κίνα, η Ευρωπαϊκή Ένωση ενδιαφέρεται να βάλει «πόδι» στη χώρα αυτή, ενισχύοντας την γεωπολιτική επιρροή της στην περιοχή, στα πλαίσια της σφοδρής ιμπεριαλιστικής αντιπαράθεσης με τη Ρωσία και με την Κίνα. Αυτό τον σκοπό εξυπηρετούν και τα σχετικά κεφάλαια για συνεργασία στους τομείς δικαιοσύνης και ανθρωπίνων δικαιωμάτων, τα οποία η Ευρωπαϊκή Ένωση χρησιμοποιεί όπως την συμφέρουν, για την άσκηση πολιτικών πιέσεων, εκβιασμών και επεμβάσεων. Στην κατεύθυνση αυτή κινούνται και τα κεφάλαια για συνεργασία κατά της τρομοκρατίας και του οργανωμένου εγκλήματος, που βάζουν στο στόχαστρο τους λαούς.

Συνολικά, το πλαίσιο της συνεργασίας σε αυτούς τους τομείς, καθώς και σε άλλους, όπως είναι παραδείγματος χάριν, για τον εκσυγχρονισμό της δημόσιας διοίκησης της Μογγολίας, έχουν στόχο την ενίσχυση της πολιτικής επιρροής της Ευρωπαϊκής Ένωσης και την χρησιμοποίησή τους, ως εργαλεία ανοικτών ή συγκεκαλυμμένων επεμβάσεων της Ευρωπαϊκής Ένωσης. Εξάλλου, αυτά τα έχουμε ξαναδεί.

Συνολικά, η Συμφωνία είναι σε βάρος του λαού της Μογγολίας, ενώ σε τίποτα δεν πρόκειται να ωφελήσει τους εργαζόμενους στην Ευρωπαϊκή Ένωση, παρά μόνο τα μεγάλα μονοπώλια. Η Ευρωπαϊκή Ένωση αποσκοπεί να ανοίξει την οικονομία της Μογγολίας για την επέλαση των ευρωπαϊκών ομίλων, που θα οδηγήσει σε ιδιωτικοποίηση κρατικών μονάδων και φυσικών πόρων σε όφελος, βεβαίως, των συμφερόντων τους. Ταυτόχρονα, θα αυξήσει τη γεωπολιτική επιρροή της Ευρωπαϊκής Ένωσης σε μια κρίσιμη, για τα μονοπωλιακά συμφέροντα, περιοχή. Συνεπώς, επειδή δεν αφορά στην κατάσταση των εργαζομένων και το λαό που η ζωή τους επιδεινώνεται, όπως συμβαίνει και με τους λαούς των κρατών μελών της Ευρωπαϊκής Ένωσης, εμείς καταψηφίζουμε αυτή τη Συμφωνία.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Μανωλάκου. Συνεχίζουμε με τον Ειδικό Αγορητή των ΑΝΕΛ, κ. Κωνσταντίνο Κατσίκη.

ΚΩΝΣΤΑΝΤΙΝΟΣ ΚΑΤΣΙΚΗΣ(Ειδικός Αγορητής των ΑΝΕΛ): Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι. Στη σημερινή συζήτηση του σχεδίου νόμου που αφορά στην κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών της αφενός, και αφετέρου, της Μογγολίας, έχουμε να επισημάνουμε τα εξής. Η Ελλάδα και η Μογγολία συνήψαν διπλωματικές σχέσεις το 1967. Σήμερα, παρά την απουσία πυκνών επαφών, οι πολιτικές σχέσεις των δύο χωρών βρίσκονται σε πολύ καλό επίπεδο. Η Ελλάδα και η Μογγολία συνεργάζονται στο πλαίσιο του διαπεριφερειακού διαλόγου Ευρώπης – Ασίας.

Όσον αφορά στις σχέσεις Ευρωπαϊκής Ένωσης με τη Μογγολία, αυτές βρίσκονται σε πολύ καλό επίπεδο από το 1989. Η Ευρωπαϊκή Ένωση θεωρεί τη Μογγολία σημαντικό εταίρο σε διάφορα διεθνή ζητήματα. Η Ευρωπαϊκή Ένωση αποτελεί τον τρίτο μεγαλύτερο εμπορικό εταίρο της Μογγολίας. Από πλευράς της, η Ευρωπαϊκή Ένωση επιδιώκει τη διεύρυνση του πεδίου των σχέσεων και της συνεργασίας με τη Μογγολία, την ενίσχυση των δημοκρατικών θεσμών, καθώς και την αύξηση της εμπορικής και οικονομικής συνεργασίας.

Τα τελευταία 20 χρόνια, η Μογγολία βρίσκεται σε ένα μεταβατικό στάδιο και από σοσιαλιστικό κράτος, γίνεται μια πολυκομματική δημοκρατία, με ταχύτατη ανάπτυξη της οικονομίας, παρά τις δυσκολίες που αντιμετωπίζει λόγω της γεωγραφικής της θέσης. Βρίσκεται μεταξύ Ρωσίας και Κίνας. Ενδεικτικά να αναφέρω πως το 2011 ο ρυθμός ανάπτυξης της χώρας άγγιξε το εξωπραγματικό ποσοστό του 17,5%. Η ανάπτυξή της βασίζεται κυρίως στα πλούσια κοιτάσματα άνθρακα, χαλκού και σιδήρου, που διαθέτει. Επιπλέον, έχει πραγματοποιηθεί σημαντική πρόοδος στον τομέα καταπολέμησης της φτώχειας, με σχετική μείωση των ποσοστών. Η Μογγολία έχει υιοθετήσει εξωτερική πολιτική αναζήτησης τρίτου γείτονα, ώστε να διευρύνει το πεδίο των επιλογών και των δυνατοτήτων της. Επιπροσθέτως, η Μογγολία επιδιώκει να ενταχθεί στο ενισχυμένο σύστημα γενικευμένων προτιμήσεων της Ευρωπαϊκής Ένωσης, ώστε να επωφεληθεί των μειωμένων δασμών της στις εξαγωγές προς την Ευρωπαϊκή Ένωση. Σε ότι αφορά στην αναπτυξιακή συνεργασία μεταξύ Μογγολίας και Ευρωπαϊκής Ένωσης, κατά την περίοδο 2011 – 2013, η Ευρωπαϊκή Ένωση χορήγησε 15.000.000 ευρώ, για διάφορα αναπτυξιακά προγράμματα στην Μογγολία.

Πιο συγκεκριμένα, η εν λόγω Συμφωνία αποτελείται από 65 άρθρα, εντεταγμένα σε 9 τίτλους. Η Συμφωνία αυτή περιλαμβάνει σύγχρονες και ολοκληρωμένες ρυθμίσεις για την οικονομική συνεργασία. Επίσης, προβλέπει τη συνεργασία στους τομείς της δικαιοσύνης, της ελευθερίας και της ασφάλειας. Επιπλέον, θέτει άξονες για τη συνεργασία σε ζητήματα παγκοσμίου ενδιαφέροντος, όπως η κλιματική αλλαγή, η ενεργειακή ασφάλεια και η αντιμετώπιση της τρομοκρατίας.

Ο πρώτος τίτλος της παρούσας Συμφωνίας αποτελείται από τα άρθρα 1 έως 6 και αναλύονται οι σκοποί της συνεργασίας, οι οποίοι συγκεφαλαιώνονται στην ενίσχυση του πολιτικού διαλόγου και της συνεργασίας επί των διεθνών προκλήσεων, στην ανάπτυξη του εμπορίου και των επενδύσεων, καθώς και στη στενότερη σύμπραξη στον τομέα της οικονομικής συνεργασίας.

O δεύτερος τίτλος αποτελείται από τα άρθρα 7 έως 9 και προβλέπει τη συνεργασία μεταξύ της Ευρωπαϊκής Ένωσης και της Μογγολίας σε θέματα κοινών ευρωπαϊκών αρχών και προτύπων. Ο τρίτος τίτλος αποτελείται από τα άρθρα 10 έως 13 και αναφέρεται στη συνεργασία των μερών στον τομέα της αειφόρου ανάπτυξης. Μεταξύ άλλων, συμφωνείται και η συνεργασία στους τομείς της οικονομικής και κοινωνικής ανάπτυξης. Ο τέταρτος τίτλος αποτελείται από τα άρθρα 14 έως 28 και αφορά στη συνεργασία στους τομείς του εμπορίου και των επενδύσεων.

Προβλέπεται η συνεργασία σε τελωνειακά θέματα, αλλά και σε τρόπους διευκόλυνσης του εμπορίου. Επιπροσθέτως, υπάρχει πρόβλεψη για συνεργασία για τη δημιουργία αποτελεσματικού συστήματος δημοσίων συμβάσεων και ανοίγματος της οικείας αγοράς, υπογραμμίζοντας παράλληλα τη σημασία της διαφάνειας σε όλες αυτές οι διαδικασίες. Στον πέμπτο τίτλο, ο οποίος αποτελείται από τα άρθρα 29 έως 34, γίνεται αναφορά στη συνεργασία των μερών στους τομείς της δικαιοσύνης, της ελευθερίας και της ασφάλειας. Η συνεργασία θα περιλαμβάνει, επίσης, την αμοιβαία ανταλλαγή πληροφοριών σχετικά με τα νομικά συστήματα και τη νομοθεσία.

Να αναφέρουμε σε αυτό το σημείο, πως υπάρχει δέσμευση για την προστασία δεδομένων προσωπικού χαρακτήρα μεταξύ των συμβαλλομένων μερών. Επιπλέον, προβλέπεται η συνεργασία για την καταπολέμηση του οργανωμένου εγκλήματος και της διαφθοράς, καθώς επίσης, και της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Ο έκτος τίτλος αποτελείται από τα άρθρα 35 έως 54. Η θεματολογία του είναι αρκετά διευρυμένη και σκοπό έχει την συνεργασία σε θέματα προστασίας των ανθρωπίνων δικαιωμάτων, του διαλόγου για θέματα οικονομικής πολιτικής, καθώς επίσης, και την προώθηση της χρηστής διακυβέρνησης στον φορολογικό τομέα. Προβλέπεται η ενίσχυση της συνεργασίας σε τομείς, όπως ο τουρισμός, οι μεταφορές, η εκπαίδευση, η τεχνολογία και η υγεία. Ο έβδομος τίτλος, ο οποίος αποτελείται από το άρθρο 55, προβλέπει την δέσμευση των μερών για την διάθεση των απαραίτητων πόρων, για την εκπλήρωση των στόχων της συνεργασίας.

Επίσης, τα συμβαλλόμενα μέρη ενθαρρύνουν την Ευρωπαϊκή Τράπεζα Επενδύσεων να συνεχίσει τη δράση της Μογγολίας, σύμφωνα με τις οικείες διαδικασίες και τα κριτήρια χρηματοδότησης.

Με τον όγδοο τίτλο, ο οποίος αποτελείται από το άρθρο 56, θεσπίζεται μεικτή Επιτροπή, η οποία απαρτίζεται από εκπροσώπους και των δύο πλευρών, σε υψηλό επίπεδο και έχει ως βασική αποστολή την διασφάλιση της ορθής λειτουργίας της εν λόγω Συμφωνίας. Η ανωτέρω Επιτροπή δύναται να καθορίζει τις προτεραιότητες όσον αφορά στους στόχους της παρούσας Συμφωνίας. Ακόμα, η μικτή αυτή Επιτροπή μπορεί να συγκροτεί ειδικές ομάδες εργασίας, που την επικουρούν στην εκτέλεση των καθηκόντων της.

Στο ένατο και τελευταίο τίτλο, ο οποίος αποτελείται από τα άρθρα 57 έως 65, περιλαμβάνονται ρυθμίσεις που αφορούν στη δυνατότητα επέκτασης του πεδίου της Συμφωνίας, συμπληρώνοντάς την με επιμέρους συμφωνίες ή πρωτόκολλα με ειδικούς τομείς και δραστηριότητες. Παράλληλα, παρατίθεται η απαραίτητη για την ερμηνεία και εφαρμογή της Συμφωνίας ορισμοί του πεδίου εδαφικής εφαρμογής και των μερών της.

Κλείνοντας, οι Ανεξάρτητοι Έλληνες υπερψηφίζουμε την παραπάνω Συμφωνία, διότι θα αναβαθμιστούν σημαντικά οι σχέσεις της Ευρωπαϊκής Ένωσης με τη Μογγολία και θα δώσει την δυνατότητα στην Ευρώπη και στην Ευρωπαϊκή Ένωση να διαδραματίσει σημαντικό ρόλο στην οικονομική ανάπτυξη της Μογγολίας. Επιπλέον δε, η Ελλάδα διασφαλίζει τα συμφέροντά της, καθώς στη Συμφωνία αυτή γίνεται αναφορά σε πεδία που αφορούν στο εμπόριο, τον τουρισμό, την ενέργεια και την συνεργασία επί της παράνομης μετανάστευσης και επανεισδοχής. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Αντωνίου Χρήστος, Δρίτσας Θεόδωρος, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Πάντζας Γιώργος, Ρίζος Δημήτρης, Σταμπουλή Αφροδίτη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Θεοπεφτάτου Αφροδίτη, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Αντωνίου Μαρία, Κεφαλογιάννης Ιωάννης, Κουκοδήμος Κωνσταντίνος, Κουμουτσάκος Γεώργιος, Τασούλας Κωνσταντίνος, Θεοχαρόπουλος Αθανάσιος, Κωνσταντινόπουλος Οδυσσέας, Μίχος Νικόλαος, Κούζηλος Νικόλαος, Παππάς Χρήστος, Κανέλλη Λιάνα, Μανωλάκου Διαμάντω, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):Tον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, καλούμαστε σήμερα να εξετάσουμε άλλη μια μικτή Συμφωνία της Ευρωπαϊκής Ένωσης με μια χώρα εκτός Ευρώπης, στην Ασία και ειδικότερα, τη Μογγολία.

Η Συμφωνία αυτή αποτελεί και το πλαίσιο, ουσιαστικά, για την υπό όρους ανάπτυξη της εταιρικής σχέσης και συνεργασίας μεταξύ Μογγολίας και Ευρωπαϊκής Ένωσης. Αν κάποιος κατέληγε στο συμπέρασμα ότι επειδή η Μογγολία αποτελεί τον 142ο εμπορικό εταίρο της Ένωσης, τάχα δεν παρουσιάζει κανένα ενδιαφέρον η σημερινή κύρωση, αυτό θα ήταν ένα πολύ βιαστικό λανθασμένο συμπέρασμα.

Η υπό συζήτηση Συμφωνία με τη Μογγολία και η ανάπτυξη που αυτή επιδιώκει στις σχέσεις της με την Ευρωπαϊκή Ένωση αποκτά ιδιαίτερο βάρος και σημασία αν αναλογιστεί κανείς την ιδιαιτερότητα που παρουσιάζει η χώρα αυτή, ως περίκλειστο κράτος και μάλιστα, ανάμεσα σε δύο γίγαντες, όπως είναι η Κίνα και η Ρωσία. Το ευρωπαϊκό ενδιαφέρον για τη συνεργασία με τη Μογγολία πηγάζει, αφενός, από τη γεωστρατηγική της σημασία και αφετέρου, λόγω των κοιτασμάτων ορυκτού πλούτου, που διαθέτει στο υπέδαφός της και χρειάζεται η Ευρωπαϊκή Ένωση. Εκατοστός τεσσαρακοστός δεύτερος εμπορικός εταίρος μεν που έχει, όμως, σπάνια μέταλλα, δε.

Από την άλλη, η Μογγολία επιδιώκει την ενίσχυση των σχέσεών της με τη Δύση, σε μια προσπάθεια να ασκήσει εξωτερική πολιτική εύρεσης τρίτου γείτονα και ανάπτυξης της οικονομίας η οποία, ομολογουμένως, παρουσιάζει μεγάλα περιθώρια και πολλά υποσχόμενες προοπτικές μεγέθυνσης, με μοχλό το εμπόριο πρώτων υλών. Είναι γνωστό πως κοινός τελικός στόχος των κυβερνήσεων της Μογγολίας, τις τελευταίες δύο δεκαετίες, υπήρξε και συνεχίζει να είναι η ενίσχυση της παρουσίας της στην παγκόσμια αγορά, μέσω, αφενός, της ένταξής της στον Π.Ο.Υ., το 1997 και της αυτόματης απόδοσης καθεστώτος οικονομίας της αγοράς, μετά την πάροδο της 15ετίας και αφετέρου, μέσω της επίμονης και διαρκούς επιδίωξης να ενταχθεί στο ενισχυμένο σύστημα γενικευμένων προτιμήσεων της Ευρωπαϊκής Ένωσης, έτσι ώστε να ωφεληθεί η οικονομία της από τη μείωση των δασμών στις εξαγωγές προς τα ευρωπαϊκά κράτη.

Σε αυτή την κατεύθυνση και έπειτα από την γόνιμη διπλωματία, το 2013, υπεγράφη στο Ουλάν Μπατόρ, η Συμφωνία - Πλαίσιο για εταιρική σχέση και συνεργασία μεταξύ Ευρωπαϊκής Ένωσης και Μογγολίας, της οποίας την κύρωση εξετάζουμε σήμερα και η οποία αποτελεί μια πολύ καλή βάση για ενίσχυση της συνεργασίας σε ευαίσθητους και κρίσιμους τομείς, όπως είναι η καταπολέμηση της τρομοκρατίας και του οργανωμένου εγκλήματος, αλλά και στους τομείς του πολιτισμού, της απασχόλησης, της ενέργειας και του τουρισμού.

Κυρίες και κύριοι συνάδελφοι, στην Ένωση Κεντρώων συνεχίζουμε να πιστεύουμε και να υποστηρίζουμε πως για να διατηρηθεί η ειρήνη ανάμεσα στους λαούς, θέλει πολύ μεγάλο κόπο και προσπάθεια, πάντα προς την κατεύθυνση ενίσχυσης των δεσμών μεταξύ των λαών.

Ειδικότερα για τη χώρα μας, ανοίγονται ευκαιρίες για εμπορικές συμφωνίες που θα οδηγούσαν στην αύξηση των εξαγωγών μας και την ενίσχυση της προώθησης των ελληνικών προϊόντων στην Ασία. Ιδιαίτερη κινητικότητα, σύμφωνα με πρόσφατα στοιχεία, παρουσιάζουν και οι κλάδοι της μεταποίησης τροφίμων και των κατασκευαστικών έργων, στους οποίους, έπειτα από την κύρωση της υπό συζήτησης Συμφωνίας, θα μπορούσαν να δραστηριοποιηθούν οι ελληνικές επιχειρήσεις. Η δραστηριοποίηση Ελλήνων επιχειρηματιών του εξαγωγικού τομέα στη Μογγολία μπορεί να βοηθήσει πολύ τη συγκεκριμένη χώρα στη μετάβασή της από σοσιαλιστικό κράτος σε σύγχρονη δημοκρατία.

Τέτοιες συμφωνίες, όπως η σημερινή, αποτελούν θεμέλια ειρήνης, λαμβάνοντας υπόψη πως πρόκειται για το αποτέλεσμα πολυετών προσπαθειών και έχοντας διαπιστώσει πως η εν λόγω Συμφωνία είναι και προς όφελος της Ελλάδος και της Μογγολίας, υπερψηφίζουμε την κύρωσή της. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κι εμείς ευχαριστούμε. Ο κ. Δανέλλης, έχει τον λόγο.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Η Μογγολία, κυρίες και κύριοι συνάδελφοι, είναι από τις χώρες που παγκοσμίως, τα τελευταία χρόνια, παρουσιάζουν τα υψηλότερα ποσοστά μεγέθυνσης της οικονομίας. Αυτό οφείλεται, κυρίως, στην εξόρυξη φυσικών πόρων.

Πεδία συνεργασίας, έτσι όπως περιγράφονται στη Συμφωνία, είναι τα όπλα μαζικής καταστροφής, τα σοβαρά εγκλήματα διεθνούς κλίμακας, η καταπολέμηση της τρομοκρατίας, η μετανάστευση, τα ναρκωτικά, η διαφθορά, τα ανθρώπινα δικαιώματα, η ενέργεια, οι μεταφορές, η υγεία και ο κίνδυνος μελλοντικών καταστροφών είναι πεδία εξαιρετικά σημαντικά και για τις δύο πλευρές.

Εμείς υπερψηφίζουμε την κύρωση της Συμφωνίας και ευχόμαστε, βεβαίως, στα πεδία αυτά η εξειδίκευση της αντιμετώπισης των κοινών προσπαθειών να είναι και ουσιαστική και αποτελεσματική. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Το σημερινό νομοσχέδιο «Κύρωση της Συμφωνίας – Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου» φέρνει στην προσοχή μας ορισμένα σταθερά χαρακτηριστικά του διεθνούς πολιτικού, διπλωματικού και οικονομικού περιβάλλοντος, που είναι καλό να τα προσέχουμε. Η Συμφωνία στο περιεχόμενό της αποτελεί ένα ακόμα κλασσικό παράδειγμα της προσπάθειας της Ευρωπαϊκής Ένωσης να ασκήσει επιρροή ήπιας δύναμης σε μια χώρα τόσο μακρινή και δυσπρόσιτη, που όχι μόνον δεν υπήρξε ποτέ Ευρωπαϊκή αποικία, αλλά δεν έγινε ποτέ, από κανέναν, καμία προσπάθεια να γίνει.

Επιδιώκεται, όμως, η Μογγολία να υιοθετήσει με τη Συμφωνία αυτή την ευρωπαϊκή προσέγγιση και στάση σε ένα πλήθος θεμάτων, όπως της κλιματικής αλλαγής, της αειφόρου ανάπτυξης, της προστασίας του περιβάλλοντος στα εμπορικά κρίσιμα θέματα των προτύπων και στα υγειονομικά και φυτοϋγειονομικά θέματα, στα τεχνικά εμπόδια στο εμπόριο, στα θέματα πολιτικής ανταγωνισμού, υπηρεσιών και κίνησης κεφαλαίων, στο σύστημα δημοσίων συμβάσεων και διαφάνειας, στην προστασία προσωπικών δεδομένων και σε άλλα.

Χαρακτηριστικό αυτών των θεμάτων είναι ότι υπάρχει διεθνώς διάσταση απόψεων ανάμεσα στην Ευρωπαϊκή Ένωση, τις Η.Π.Α., την Κίνα και τη Ρωσία στα ζητήματα αυτά, ενώ όλα έχουν σημαντικό εμπορικό ενδιαφέρον. Είναι η προσπάθεια επέκτασης του εμπορίου μας δια της επικράτησης και επιβολής των προτύπων μας, στο οποίο διαπρέπει η Γερμανία μέσω της Ευρωπαϊκής Ένωσης. Αυτό δεν είναι απαραίτητα κακό. Σε αρκετές περιπτώσεις, τα ευρωπαϊκά πρότυπα πλεονεκτούν διεθνώς στην εξασφάλιση του καταναλωτή, αλλά καλό είναι να τα ξέρουμε.

Έπειτα έχουμε και την προσπάθεια της Ευρωπαϊκής Ένωσης να αποκτήσει ρόλο και σημασία σε ένα κρίσιμο γεωπολιτικό χώρο, όπου συνήθως δεν της περνάει τίποτα, αφού η Μογγολία βρίσκεται μεταξύ Ρωσίας και Κίνας και συναρτά την πολιτική της από αυτές τις δυο χώρες. Η Συμφωνία αυτή – με την οποία, φυσικά, δεν έχω καμία αντίρρηση – θα έπρεπε, ίσως, να μας διδάξει, στην Ελλάδα, μερικά πράγματα, όπως, πρώτον, η σημασία των διεθνών εμπορικών σχέσεων, όπου έχει πάντα σημασία να αναζητά κανείς καινούργιες αγορές. Όποιος δεν κινείται μπροστά, πέφτει πάντα πίσω. Ας το συνειδητοποιήσουμε αυτό. Το δεύτερο είναι η ανάγκη να σχεδιάζουμε μακροπρόθεσμα, να βλέπουμε «πέρα από τη μύτη μας», να μην σκεπτόμαστε μόνον το τι υπάρχει σήμερα, αλλά το τι μπορεί να υπάρξει αύριο, αν κάνουμε τις απαραίτητες ενέργειες. «Μα, η μακρινή Μογγολία;» θα πει κανείς. Ναι, ακόμα και η μακρινή Μογγολία. Βέβαια, αυτή η Συμφωνία, όπως και όλες οι όμοιές της, έχουν σημασία για τη χώρα μας στον βαθμό που θα κινηθούμε να τις αξιοποιήσουμε.

Τέλος, επισημαίνω ότι επικυρώνουμε αυτές τις συμφωνίες με μεγάλη καθυστέρηση. Η συγκεκριμένη έχει υπογραφεί στο Ουλάν Μπατόρ στις 30/04/2013 και καλό είναι να επισπεύδουμε αυτές τις επικυρώσεις και να μην τις καθυστερούμε τέσσερα χρόνια. Φυσικά, υπερψηφίζω το νομοσχέδιο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Προσυπογράφω αρκετά από αυτά που ακούστηκαν σε σχέση με τη γεωστρατηγική θέση της Μογγολίας. Επομένως, είναι αυξανόμενο το ενδιαφέρον που έχει και η Ευρωπαϊκή Ένωση, ακριβώς, γιατί θέλει να διεισδύσει στην περιοχή και θέλει, βέβαια, να περιορίσει τη Ρωσία. Πράγματι, η Μογγολία βρίσκεται ανάμεσα στην Κίνα και τη Ρωσία, το 50% της επιχειρηματικής δραστηριότητας το ελέγχει η Κίνα στη Μογγολία, ωστόσο η ίδια η Μογγολία εξαρτάται από τις Ρωσικές εισαγωγές και σε υδρογονάνθρακες και σε ηλεκτρισμό. Το μεγαλύτερο ορυχείο της το εκμεταλλεύονται οι Κινέζοι και έχει προμηθευτεί οπλικά συστήματα από τις Η.Π.Α. Γιατί το λέω όλο αυτό; Γιατί βλέπουμε ότι είναι μια χώρα με μια εξαιρετική γεωστρατηγική σημασία, σε μια περιοχή όπου υπάρχουν συμφέροντα και όπου βλέπουμε ότι «οι παίκτες» κάνουν ό,τι μπορούν για να «πλασαριστούν» σε αυτήν την περιοχή.

Θέλω να ρωτήσω το εξής, στη Συμφωνία αυτή της Ευρωπαϊκής Ένωσης με την Μογγολία αναφέρεται στο άρθρο 27 ότι τα συμβαλλόμενα μέρη συμφωνούν να συνάψουν το συντομότερο δυνατόν διμερής συμφωνία σχετικά με τις γεωγραφικές ενδείξεις. Το λέω αυτό, γιατί νομίζω ότι σε κάθε συμφωνία – μιας και την ψηφίζουμε – της Ευρωπαϊκής Ένωσης με μια χώρα θα πρέπει να εξειδικεύουμε σε σχέση με τα δικά μας προϊόντα. Στη συγκεκριμένη περίπτωση, θα ήθελα να ρωτήσω σε ποιους τομείς αναφερόμαστε και σε ποια προϊόντα;

Παρατήρησα, επίσης, διαβάζοντας τη Συμφωνία αυτή ότι υπάρχουν διάφοροι τομείς – τους ανέφεραν οι προηγούμενοι ομιλητές – αναφέρεται και η αλιεία. Εννοείται η υδατοκαλλιέργεια; Τι ακριβώς εννοούμε με την υδατοκαλλιέργεια στη Μογγολία; Είναι μια χώρα περίκλειστη από άλλες χώρες, χωρίς διέξοδο στη θάλασσα, που σημαίνει ότι πρέπει να το εξηγήσουμε.

Βέβαια να πω ότι παρόλο που μιλάμε για μια τυπική Συμφωνία, είναι αναγκαίο κάποια στιγμή να ξεκινήσει μια ουσιαστική συζήτηση για το χαρακτήρα και το μέλλον της Ευρωπαϊκής Ένωσης, γιατί, όπως ξαναείπα, η θέση η ίδια της Μογγολίας – μιας και αναφερόμαστε σε αυτή τη χώρα – το πλούσιο υπέδαφός της, η πρόσβαση σε μια σειρά από δραστηριότητες, που σχετίζονται και με τον πρωτογενή τομέα – είναι σημαντικό αυτό να το τονίσουμε – αποτελούν στοιχεία με μεγάλο οικονομικό και εμπορικό ενδιαφέρον. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Τριανταφύλλου. Τον λόγο έχει ο κ. Υπουργός.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ευχαριστώ, κύριε Πρόεδρε. Θεωρώ κι εγώ όπως και ο Πρόεδρος ότι έγινε μια ουσιαστική συζήτηση σε ένα θέμα, που προφανώς δεν είναι από τα πιο hot ή τα πιο σέξι πολιτικά ζητήματα, που όμως αναδεικνύει το ρόλο της Ευρωπαϊκής Ένωσης στον τομέα των εμπορικών συναλλαγών και την προσπάθειά της να αναδειχθεί σαν μια soft power δύναμη.

Δεν θέλω να είμαι υπερβολικά αναλυτικός, γιατί πολλά από αυτά που είπα, έχουν ήδη καλυφθεί από τις εισηγήσεις των Εισηγητών και των Ειδικών Αγορητών, αλλά και από άλλους ομιλητές. Θα απαντήσω, κυρίως, σε ερωτήσεις που έγιναν και θα κάνω απλώς δύο εισαγωγικές αρχικές τοποθετήσεις για το πλαίσιο της Συμφωνίας. Η πρώτη αφορά στις εμπορικές σχέσεις των δύο πλευρών. Αυτές διέπονται από μια Συμφωνία Εμπορίου και Οικονομικής Συνεργασίας, που τέθηκε σε ισχύ το 1993, όταν ήταν στη μετάβαση, προφανώς, από την σοσιαλιστική οικονομία, στην οικονομία της αγοράς. Η αναπτυξιακή συνεργασία ανάγεται στο 1996, όταν υπογράφτηκε τότε Συμφωνία Αναπτυξιακής Συνεργασίας των Ευρωπαϊκών Κοινοτήτων και της Μογγολίας. Τι επιδιώκεται από την Ευρωπαϊκή Επιτροπή, πέρα από το αυτονόητο της σύναψης των εμπορικών σχέσεων; Θέλουμε να χρησιμοποιηθεί και ως παράγοντας πολιτικής σταθερότητας στην περιοχή. Ορθά αναφέρθηκαν για τη στρατηγική της θέση ανάμεσα στην Κίνα και στη Ρωσία. Θυμίζω ότι στην ευρύτερη περιοχή εντάσσεται και η Βόρεια Κορέα και είναι σημαντικό να έχουμε μια χώρα, η οποία να υποστηρίζει τις πολιτικές μη πολλαπλασιασμού των όπλων μαζικής καταστροφής. Πάντοτε η Ευρωπαϊκή Ένωση προσπαθεί να ενισχύει και τους δημοκρατικούς θεσμούς, μέσω διάφορων αιρεσιμοτήτων σε παρόμοιες συνεργασίες.

Ορθά αναφέρθηκε ότι υπάρχει μια καθυστέρηση τριετής ανάμεσα στην υπογραφή και στην κύρωση. Υπενθυμίζω ότι σε αυτές τις μικτές συμφωνίες, πρέπει να ολοκληρωθεί πρώτα η κοινοτική, ενωσιακή διαδικασία, δηλαδή, να περάσουν πρώτα από το Ευρωπαϊκό Συμβούλιο και από το Ευρωπαϊκό Κοινοβούλιο και μετά να τεθούν στην κρίση των Εθνικών Κοινοβουλίων.

Άρα, είναι ο συνήθης χρόνος, καλώς ή κακώς, αυτός της τριετίας. Θα επιδιώξουμε βέβαια να επιταχύνουμε, σε ό,τι αφορά εμάς, την αναγκαία συγκέντρωση, για παράδειγμα, των υπογραφών των συναρμόδιων Υπουργείων.

Ως προς τα δικά μας θέματα ειδικού ενδιαφέροντος, υπάρχουν ορισμένες αναφορές μέσα σε τομείς, που θα μπορούσαμε, μολονότι είναι πολύ μικρός ο κύκλος των εμπορικών συναλλαγών, να έχουμε περαιτέρω παρουσία της ελληνικής οικονομίας, κυρίως, στον τομέα τον κατασκευαστικό.

Σε ό,τι αφορά στις γεωγραφικές ενδείξεις, υπάρχει ουσιαστικά μια Συμφωνία Πλαίσιο, η οποία πώς εξειδικεύεται; Μέσω ομάδων εργασίας καταρτίζεται ένας κατάλογος εκείνων των προϊόντων που πρέπει να προστατευτούν από τις γεωγραφικές ενδείξεις. Τα συμφέροντα της χώρας μας κατοχυρώνονται, γιατί έχουμε εξασφαλίσει παρουσία της χώρας στις ομάδες εργασίας αυτές, που θα εξειδικεύσουν αυτό το πλαίσιο.

Ενόψει όλων των ανωτέρων, νομίζω ότι είναι μια Συμφωνία, η οποία πρέπει να κυρωθεί και από τα εθνικά κοινοβούλια. Οι αντιρρήσεις, οι οποίες εκφράστηκαν και οι οποίες είναι σεβαστές, αφορούν κυρίως στη στάση των ομιλητών, απέναντι, γενικότερα, στην Ευρωπαϊκή Ένωση. Όσοι θεωρούν ότι πρέπει η θέση της χώρας μας να είναι στην Ευρωπαϊκή Ένωση, θα πρέπει να υπερψηφίσουν και τη Συμφωνία αυτή. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Υπουργό. Κλείνουμε τη συνεδρίαση, με λεπτομερή αναφορά στις θέσεις των Κομμάτων για την κύρωση της Συμφωνίας. Υπέρ είναι ΣΥΡΙΖΑ, Νέα Δημοκρατία, Δημοκρατική Συμπαράταξη, ΑΝ.ΕΛ., Ένωση Κεντρώων, Το «Ποτάμι». Κατά είναι ο Λαϊκός Σύνδεσμος - ΧΡΥΣΗ ΑΥΓΗ και το Κ.Κ.Ε.

Επομένως, το νομοσχέδιο του Υπουργείου Εξωτερικών «Κύρωση της Συμφωνίας – Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου», γίνεται δεκτό, επί της αρχής, κατ’ άρθρον και στο σύνολό του, κατά πλειοψηφία.

Πριν κλείσουμε τη συνεδρίαση, ενημερώνουμε το Σώμα ότι την ερχόμενη Πέμπτη, 30 Μαρτίου 2017, και ώρα 15.00, στην Αίθουσα της Γερουσίας, θα προσέλθει ο Υπουργός Εξωτερικών, για ενημέρωση των μελών της Επιτροπής.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, θα ήθελα τον λόγο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Παρακαλώ, κύριε Κωνσταντινόπουλε. Έχετε τον λόγο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Εμείς ξέρετε ότι το σχέδιο νόμου θέλουμε να το ψηφίσουμε και θα το ψηφίσουμε. Έχουμε όμως μια στάση, η οποία είναι κεντρική στάση και λέει το εξής: Κρατάμε πάντα επιφύλαξη, για τυχόν περίπτωση, που η Κυβέρνηση φέρει διάφορες τροπολογίες. Γι' αυτό, η θέση μας θα είναι επιφύλαξη για την Ολομέλεια.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Επομένως, η θέση της Δημοκρατικής Συμπαράταξης ΠΑΣΟΚ-ΔΗΜΑΡ είναι επιφύλαξη. Σας ευχαριστώ όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Αντωνίου Χρήστος, Δρίτσας Θεόδωρος, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Ρίζος Δημήτρης, Σταμπουλή Αφροδίτη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Θεοπεφτάτου Αφροδίτη, Δαβάκης Αθανάσιος, Δημοσχάκης Αναστάσιος, Αντωνίου Μαρία, Κεφαλογιάννης Ιωάννης, Κουκοδήμος Κωνσταντίνος, Κουμουτσάκος Γεώργιος, Τασούλας Κωνσταντίνος, Θεοχαρόπουλος Αθανάσιος, Κωνσταντινόπουλος Οδυσσέας, Μίχος Νικόλαος, Κούζηλος Νικόλαος, Κανέλλη Λιάνα, Μανωλάκου Διαμάντω, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

Τέλος και περί ώρα 11.25΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**